Boer vind sy ‘vrou’Hennie Lötter en Jacobu Muller is verloof. Foto: Instagram Boer Hennie Lötter van die negende reeks van Boer soek ŉ vrou en sy “onverwagse liefde”, Jacobu Muller, is verloof. Hennie het die nuus Saterdagoggend op sy Instagram-profiel bekendgemaak toe hy ŉ foto van hom en ŉ stralende Jacobu gedeel het wat spog met ŉ blink ring aan haar vinger. “Sy het gevra en ek’t ja gesê … dat ek belowe ek sal haar hart mooi oppas vir altyd!” het Hennie by die foto geskryf. Die paartjie het in Januarie vanjaar die publiek verras met die aankondiging dat hulle “onverwags en onbeplan” liefde by mekaar gevind het. Hennie, ŉ veeboer van Willowmore in die Oos-Kaap, het aan die negende reeks van die gewilde kykNET-werklikheidsreeks deelgeneem, maar nie liefde by een van die meisies gevind wat hy saamgeneem het plaas toe nie. Jacobu het aanvanklik ingeskryf vir boer Arno, maar dié twee het aan die einde van die reeks aangekondig dat hulle voortaan net vriende sal wees. Hennie Lötter en Jacobu (Foto: Instagram) Kykers het ná die reeks behoorlik hul monde op sosiale media uitgespoel dat geen van die manne in die reeks werklik “ŉ vrou gesoek het nie”, maar toe verras Hennie en Jacobu met die nuus dat hulle nou amptelik ŉ paartjie is. Boer Leon-Fritz het kort ná die aankondiging verklap dat die twee al drie maande lank “agter die gordyn vry”. Maryke Allers, kykNET-mediabeampte, het destyds aan Maroela Media vertel Hennie en Jacobu se verhouding het glo vlamgevat ná Jacobu ŉ pakkie vir Hennie op sy pa se plaas moes aflewer. “Sy het vir hom ŉ boodskap gelos, en nadat hulle begin gesels het, het die liefde hoog begin brand.” Lyk asof boer Hennie uiteindelik sy vrou gevind het!